**Gudrun Sjödén** (neiupõlvenimi **Rådevik**; sündinud 5. juuni 1941) on rootsi moekunstnik ja ettevõtja, omanimelise kaubamärgi looja. 

Sjödéni firmapoed tegutsevad Rootsis, Norras, Taanis, Soomes Suurbritannias, Ameerika Ühendriikides ja Saksamaal, lisaks müüakse firma rõivaid rahvusvaheliste postimüügikataloogide ja veebikaupluste kaudu. Sjödénile meeldivad erksad värvid, oma loomingus kasutab ta looduslikke materjale, rõivaid toodetakse ka suurematele suurustele. Looming on suunatud naistele.

Noorpõlv
--------

Sjödén on pärit Södermanlandist, väiksest Julita kihelkonnast. Tema vanemad tegelesid talupidamise ja ettevõtlusega. Gudrun oli kuuest lapsest kolmas. Sjödéni juured ulatuvad Koola poolsaareni, juba varakult puutus ta kokku käsitöö ja saami folklooriga.

Aastatel 1958–1963 õppis ta Stockholmis Konstfacki disainikõrgkoolis tekstiili- ja moekunsti.

1959. aastal tutvus ta fotograaf Björn Sjödéniga ja järgmisel aastal nad abiellusid. 1964. aastal sündis paari ainus laps, poeg Tobias.

Sjödéni esimeseks töökohaks oli noorteleht Bildjournalen, kus ta kirjutas käsitööst. Hiljem töötas ta rõivaste hulgimüügiga tegelevas ettevõttes Ivar Wahl AB.

1969. aastal hakkas ta vabakutseliseks.

Kaubamärgi ajalugu
------------------

Gudrun ja Björn Sjödén
Sjödéni kaupluse avamine Londonis (2012)
1974. aastal lõi Sjödén oma nime kandva kaubamärgi.

1976. aastal avas ta Stockholmis Regeringsgatanil oma esimese rõivapoe, kus müüs enda disainitud rõivaid. Algusest peale pani Sjödén suurt rõhku värvidele ja looduslikele materjalidele (puuvill, vill, siid, linane kangas). Tooted said populaarseks raamatukoguhoidjate, sotsiaaltöötajate, kultuuritöötajate ja lasteaiakasvatajate seas, moeinimestele need muljet ei avaldanud.

1978. aastal alustati postimüüki. Fotograafist Björn pildistas kõik vajalikud moefotod ja Gudrun kirjutas oma käega kõik tootetutvustused.

1993. aastal hakkas ettevõte lisaks naisterõivastele müüma ka kodutekstiili (linikuid, kardinaid, vaipu, käterätte).

Juba alates 1997. aastast saab Sjödéni rõivaid tellida tema veebipoest. Sjödén oli üks esimesi Rootsi ettevõtjaid, kes hakkas oma kaupu müüma interneti vahendusel. Nüüd ongi internet Sjödéni jaoks tähtsaim müügikanal, kõige olulisem turg on Saksamaa.

2011. aastal ulatusid müüginumbrid poole miljardi Rootsi kroonini (~ 52 miljonit euroni) ja ettevõttes töötas 230 inimest.

2015. aastal oli ettevõtte käive 715 miljonit Rootsi krooni (~ 75 miljonit eurot).

2016. aastal ilmus raamat "Mina mönster" / "My Portfolio", milles on juttu Sjödéni brändi ajaloost. Raamatut kaunistavad Sjödéni maalitud akvarellmaalid, teos on saadaval nii rootsi kui ka inglise keeles.

Gudrun Sjödéni kauplus Stockholmi vanalinnas
Facebookis jälgivad Sjödéni loomingu austajad lehte *Kulturtanten* ('kultuuritädi'). Seda hüüdnime kasutatakse nii Sjödéni enda kui ka naiste kohta, kes kannavad tema disainitud, tihti lillelisi, triibulisi ja täpilisi rõivaid. Sjödén on öelnud, et on tänulik noorematele moekunstnikele, kes ei pööra kuigi palju tähelepanu vanematele naistele – nii saab tema üle neljakümneaastaste naiste riietamisega tegeleda. Sjödéni klientide hulka kuuluvad näiteks Taani näitleja Ghita NØrby ja Soome endine president Tarja Halonen.

2018. aasta märtsis ütles Sjödén intervjuus ajalehele Svenska Dagbladet, et madalapalgalised naised on oma madalas palgas ja madalas pensionis ise süüdi. Sjödéni sõnad põhjustasid skandaali ning mitmed varasemad kliendid otsustasid pärast seda arvamusavaldust Sjödéni loomingut boikoteerima hakata.

### Muhu kollektsioon

Aastate jooksul on Sjödén loomingus kasutanud eri rahvastele omaseid elemente, teda on mõjutanud reisid Indiasse, Aafrika riikidesse ja Lõuna-Ameerikasse. 2013. aasta talvekollektsioon oli inspireeritud Muhu rahvarõivastest. Muhu rahvariided avastas Sjödén 2012. aasta sügisel New Yorgis, kui tema kätte sattus üks Eesti saari ja Muhut tutvustav ohtra pildimaterjaliga raamat. 2014. aasta 28. augustist kuni 7. septembrini said huvilised kollektsiooni näha Eesti Tarbekunsti- ja Disainimuuseumis.

Tunnustus
---------

Kuningas Karl XVI Gustav Sjödéni medaliga autasustamas (2007)
Sjödén on muuhulgas pälvinud:

* aasta ärinaise auhinna Prix Veuve Clicquot till Årets Affärskvinna (1993)
* Stockholmi Kaubanduskoja ettevõtlusauhinna Handelskammarens Världsklasspris (2005)
* kuningas Karl XVI Gustavilt väljapaistvaid kultuuritegelasi tunnustava medali "Litteris et Artibus" (2007)
* Rootsi äriajakirja Veckans Affärer aasta ettevõtja tiitli (2012)
* ettevõtlike naiste ühingu BPW Business and Professional Women Sweden aasta ärinaise tiitli (2012)
* moeajakirja ELLE keskkonnaauhinna (2012)
* ühingu Kungliga Patriotiska Sällskapet (Kuninglik Patriootlik Selts) ettevõtlusmedali (2013)
* Stockholmi linnavalitsuse poolt väljapaistvatele linnaelanikele antava medali S:t Eriksmedaljen (2016)

Viited
------

1. ↑  Gudrun Sjödén: A Style Icon for All Ages and Sizes. The Women's Room. 05.12.2013
2. 1 2 3  An explosion of colour - with a green soul. Scan Magazine. September 2014, lk 34
3. 1 2 3 4 5  Maria Lindholm. Gudrun Sjödén: Ingen kan säga åt mig vad jag ska göra. Dagens Nyheter. 28.03.2011
4. 1 2 3 4 5 6 7 8 9 10  Kerstin Sedvallson. Hon klär kulturtanten. Senioren. 16.08.2011
5. 1 2 3 4  Vår historia. Gudrunsjoden.com
6. 1 2  E-handelspionjären Gudrun utses till Årets entreprenör. Ehandel.se. 07.03.2012
7. 1 2  "Kulturtanten" ska sätta färg på New York. SvD Näringsliv. 08.03.2013
8. ↑  Ratos blir ny partner till Gudrun Sjödén. Ratos. 07.01.2016
9. ↑  Gudrun Sjödén – Mina mönster. Brombergs
10. ↑  My Portfolio[*alaline kõdulink*]. Gudrunsjöden.com
11. 1 2  Gudrun Sjödén får Näringslivsmedalj för framstående entreprenörskap. News.cision.com. 10.04.2013
12. ↑  Gudrun Sjödén: Kvinnor med låg lön har varit bekväma. Expressen. 03.03.2018
13. ↑  Sjödén: Vissa kvinnor som klagar har valt bekväm väg. SvD. 03.03.2018
14. ↑  Marianne Lindberg De Geer. Vi köper det inte, Gudrun Sjödén!. Expressen. 08.03.2018
15. ↑  Kulturtanten på toppen bryter mot förväntningarna. Aftonbladet. 06.03.2018
16. ↑  Rootsi aasta ärinaine tegi Muhu kollektsiooni. Äripäev. 04.10.2013
17. ↑  Galerii: Gudrun Sjödén näitab Muhu mustritest inspireeritud kollektsiooni. Elu 24. 30.08.2014
18. ↑  Muhu mustrid inspireerisid Rootsi moeloojat. ERR. 23.08.2014
19. ↑  Årets affärskvinna. Dagens Industri. 15.05.2001
20. ↑  Kungligt medaljregn på Slottet. SVT. 28.01.2007
21. ↑  BPW Sweden utser Årets Yrkeskvinna. Business and Professional Women Sweden
22. ↑  Gudrun Sjödén och Jonas Gardell bland årets S:t Eriksmedaljörer. Stockholm.se. 07.04.2016